MIV-toetsstelle wel in voorraad - Gesondheid - Republikein
Monday, October 19th, 10:35:43
MIV-toetsstelle wel in voorraad
Potensiële gevalle identifiseer
Henriette Lamprecht – Die ministerie van gesondheid en maatskaplike dienste het genoeg MIV-toetsstelle vir beide die aanvanklike en die bevestigende toetse.
Ook was daar nog nooit 'n standaardwagtydperk van drie maande voor iemand wat vir MIV getoets is, sy of haar uitslag ontvang nie.
Die adjunk- uitvoerende direkteur in die ministerie, me. Petronella Masabane, sê genoeg voorraad is van al die verwante toetsstelle by die Sentrale Mediese Store beskikbaar en geen van die openbare gesondheidsgeriewe het gesê hulle het nie voorraad beskikbaar nie.
Volgens haar het die ministerie nog nooit 'n standaard drie maande wagtydperk gehad vir enige persoon wat vir MIV getoets is nie.
Masabane sê dit is 'n wanindruk van die tradisionele 'venstertydperk' met inwoners wat dink elkeen wat negatief vir MIV getoets het, moet weer ná drie maande getoets word.
"Die huidige riglyne vir MIV-toetsing is baie duidelik. Sou iemand negatief vir MIV toets en nooit blootstelling aan risiko in die mees onlangse verlede gehad het nie, het hulle nie nog 'n toets nodig om hul MIV-negatiewe status te bevestig nie. Sou die persoon blootstelling aan risiko gehad het, ontvang hulle berading en word aangeraai om terug te keer vir 'n bevestigende toets ten minste vier tot ses weke vanaf die tyd wat hulle aan die risiko blootgestel is," het sy verduidelik.
Dié riglyne is in lyn met die van die Wêreldgesondheidsorganisasie (WHO).
Masabane sê die ministerie het 'n inisiatief begin, verskaffer-geïnisieerde toetsing en berading (PITC), wat aan elke pasiënt wat openbare gesondheidsgeriewe besoek die geleentheid bied om vir MIV getoets te word, ongeag vir die rede van hul besoek. Volgens Masabane is die doel om toetsdekking te verhoog en te verseker potensiële MIV-positiewe gevalle word identifiseer.
Sy sê Namibië se MIV-toetsdekking is "baie hoog".
"Ons eerste 90% versnelde teiken is 95%, wat beteken 95% van mense met MIV is bewus van hul MIV-status," sê sy.
Sy het beklemtoon die land moet daarop fokus om die klein gaping te sluit vir die land om epidemiese beheer te bereik.
"Met betrekking tot laasgenoemde kan ons nie voortgaan om soos gewoonlik sake te doen nie," het sy gemaan.
Die PITC-benadering het volgens Masabane daarom verander om aan elke persoon wat gesondheidsgeriewe besoek, die keuse van MIV-toetsing te gee, in plaas van die vorige benadering om hoërisiko-groepe, soos onder meer swanger vroue, te prioritiseer.
Met verwysing na die benadering wat op kliënte of pasiënte fokus, sê Masabane dit is wanneer 'n persoon vrywillig na gesondheidsgeriewe gaan om vir MIV getoets te word.
"Dit is 'n programmatiese, strategiese verskuiwing wat deur ons programme en normale riglyne ondersteun word en het niks te doen met 'n tekort aan hulpbronne nie."